Tom Behnke (KF), 2012-04-10:
Jeg bemærkede noget interessant, for en ordfører sagde, at det er der nu.
Det var faktisk Enhedslistens fru Pernille Skipper, der sagde, at der nu er balance mellem strafudmålingen af den personfarlige kriminalitet og af den økonomiske kriminalitet.
Joh, men det var sådan set imod Enhedslistens vilje, så jeg synes lige, man i hvert fald skal passe på med at svinge sig op på den formulering.
For os konservative er det som nævnt vigtigt, at vi har proportionaliteten, og det er også vigtigt, at vi straffer efter den krænkelse, der sker i forhold til offeret, og det er vigtigt, at vi straffer i forhold til den konsekvens, som den kriminelle handling havde.
Det må være det, vi straffer ud fra, og derfor er det klart, at personfarlig kriminalitet skal straffes hårdere, selvfølgelig skal det
Det er ikke noget, der bare går væk.
Det er ikke noget, man kan betale sig fra.
Det er skader, der ofte er livsvarige og sætter sine spor, og derfor skal straffen selvfølgelig være hård og konsekvent, når vi taler om personfarlig kriminalitet.
10 år med en VK-regering sikrede, at vi fik en ny kurs i Danmark, for
indtil vi fik regeringsmagten for mere end 10 år siden, var der slet ingen tvivl om, at det gik den forkerte vej.
Vi oplevede i de 10 år, at det var ganske vanskeligt at overbevise domstolene om, at det er Folketinget, der fastsætter lovgivningen her i landet, og at det er Folketinget, der bestemmer, hvad der skal være strafbart, og hvad der skal være mere strafbart.
Men det lykkedes, og den kvittering synes jeg også man skal huske i forhold til domstolene, for domstolene fulgte trods alt med.
Det var lidt trægt og lidt modvilligt, men de fulgte med, dog med alle mulige krumspring undervejs.
Det krævede en idérigdom af Folketingets medlemmer at finde ud af, hvordan man lige nøjagtig skal formulere paragrafferne for ikke at krænke domstolene for hårdt, men alligevel overbevise domstolene om, at når vi mener, at noget fremover skal straffes hårdere end tidligere, så er det selvfølgelig Folketinget, der bestemmer det.
Noget af det, der ofte har overrasket mig, er, at når vi ser på den personfarlige kriminalitet, har domstolene en tendens til at se på, hvor store skaderne var.
Men ofte glemmes det, at skaden nogle gange ikke er så voldsom, som den kunne have været, og at det skyldes held eller måske oven i købet – tænker man nogle gange – et mirakel, at det offer da overlevede den behandling.
Men så straffer man meget mildere, og der kunne jeg godt tænke mig, at man i højere grad så på, hvad der kunne være sket, for hvis en person smider folk ud fra tredje sal ned på en stenbelægning, så må vedkommende kunne forudse, at det er noget, de kan dø af, og det er også helt givet, at hvis offeret dør, så er straffen højere, end hvis offeret overlever.
Og det forstår jeg simpelt hen ikke, for det er ikke gerningsmanden, der skal have den rabat.
Det er offeret.
Derfor bør man stramme op, og derfor bør der straffes hårdere.
Det bør være sådan, at indbrud straffes hårdere end tyveri.
Det bør være sådan, at røveri straffes hårdere end rambuktyveri, og det burde være sådan, at hjemmerøverier straffes hårdere end bankrøverier, for det er langt mere krænkende og langt mere ødelæggende for de personer, som er ofrene.
Derfor er det godt, at vi gennem 10 år havde en VK-regering med støtte af Dansk Folkeparti – ofte var Socialdemokratiet også med på de her stramninger – hvor vi virkelig fik strammet op på den personfarlige kriminalitet og strafudmålinger, når vi taler om vold, voldtægt og ikke mindst hjemmerøverierne, som vi jo også lige nåede at få med og fik gjort noget ved.
Den kurs satser vi på skal fortsætte, og vi kan forstå på Socialdemokratiets ordfører, at han i hvert fald har den holdning.
Så må vi se, hvor meget af regeringen han kan få overbevist om den holdning.
Det ser ikke ud til, at det holder helt så godt, men lad os nu se.
Man har i hvert fald bebudet, at når Straffelovrådet på et eller andet tidspunkt er færdige – og det er vi mange, der glæder os til – vil der komme strafskærpelser på hele det område, der handler om seksuelle overgreb, ikke mindst overgreb mod børn.
Fra konservativ side forventer vi, at det bliver konsekvensen af det arbejde, som Straffelovrådet har lavet.
Vi støtter til fulde det forslag til vedtagelse, som vi selv er medunderskrivere på.